Harry, Meghan se onderhoud: Selfdoodgedagtes, rassisme geopper | Maroela Media
Prins Harry en sy vrou Meghan tydens hul onderhoud met Oprah Winfrey. (Foto: Joe PUGLIESE/HARPO PRODUCTIONS/AFP)
Prins Harry se vrou, Meghan Markle, het selfdood oorweeg nadat sy by die koninklike familie aangesluit het.
Meghan (39) het tydens 'n eksklusiewe onderhoud met Oprah Winfrey op CBS ook bewerings van rassisme in die monargie geopper.
"Ek … wou net nie meer lewe nie. En dit was 'n baie duidelike en skrikwekkende gedagte," het sy aan Winfrey gesê. Sy het 'n geestesgesondheidskrisis beleef en is glo hulp geweier. Op 'n vraag oor of sy selfdoodgedagtes gehad het, het Markle geantwoord: "Ja. Dit was baie, baie duidelik."
Volgens Meghan was daar ook kommer oor "hoe donker" haar seun se vel sou wees en of Archie koninklike beskerming sou geniet aangesien hy nie 'n titel het nie.
Ná die egpaar se verrassende besluit om afstand van die koninklike familie te doen en na Amerika te verhuis, is Meghan onder meer daarvan beskuldig dat sy eiesinnig en bederf is en dat die egpaar roekeloos en selfsugtig is.
Meghan het ook tydens die onderhoud berigte ontken dat sy Kate Middleton voor haar troue met Harry laat huil het. Sy het gesê die omgekeerde is waar. Volgens haar was die voorval "die begin van 'n werklike karaktersluipmoord" en 'n keerpunt in haar betrekkinge met die koninklike familie. "Ek het besef dat ek nie beskerming geniet nie en dat hulle bereid is om te lieg om ander lede van die gesin te beskerm."
Prins Harry het tydens die onderhoud meer lig gewerp op sy verhouding met sy pa en broer. Volgens Harry het hy gevoel dat prins Charles hom in die steek gelaat het. "Ek voel regtig teleurgesteld, want hy het iets soortgelyks deurgemaak. Hy weet hoe pyn voel," het 'n emosionele Harry gesê.
Hy het bygevoeg dat sy pa en ouer broer, prins William, "vasgekeer" is deur die konvensies van die monargie, maar dat hy altyd lief sal wees vir sy pa.
Volgens Harry het hy en Meghan alles in hul vermoë gedoen om deel te bly van die koninklike familie. "Ek is hartseer oor wat gebeur het, maar ek weet en ek voel gemaklik met die wete dat ons alles in ons vermoë gedoen het om dit te laat werk."
Die egpaar het intussen ook tydens die onderhoud bekend gemaak dat hulle 'n dogtertjie verwag.
Wat maak hulle so verhewe bo ander, basies net 'n titel
Oe dis vir my interessant!
Hier is opregteid en liefde. In onderhoud niemand afgekraak nie. Net feite. Het die moed gehad om van die firma genoem monargie weg te breek. Firma wat oor deur eeue wereldwyd regerings en menselewens vernietig vir MAG en GELD.
Die twee het sopas die laaste brug tussen hulle en die Windsors verbrand. Die Windsors is nie sommer enige familie nie, dis 'n instelling, en jy trou ook in daardie instelling in, en sekere pligte, verantwoordelikhede en bepaalde gedrag word van jou verwag as jy daar introu. Ek het die gevoel van die begin af gekry dat Meghan met die idee daar ingeloop het dat sy alles gaan verander en nuwe lewe in alles inblaas. Groot was die skok en die teleurstelling toe sy besef sy het haar heeltemal misgeval, en nou word die slagoffer en rassisme kaart weer gespeel… Lees meer »